TOP บวกกว่า2% ลุ้นQ3กำไรโตระเบิด เหตุน้ำมัน-ค่าการกลั่นพุ่งกระฉูด โบรกฯเล็งอัพเป้า 110 บ.
TOP บวกกว่า2% ลุ้นQ3กำไรโตระเบิด เหตุน้ำมัน-ค่าการกลั่นพุ่งกระฉูด โบรกฯเล็งอัพเป้า 110 บ. ล่าสุด ณ เวลา 14.39 น. ราคาหุ้นอยู่ที่ 101 บาท บวก 2.25 บาท หรือ 2.28% สูงสุดที่ 102 บาท ต่ำสุดที่ 98.75 บาท มูลค่าการซื้อขาย 1.02 พันล้านบาท 
12 ต.ค. 2560

ผู้สื่อข่าวรายงานว่า ราคาหุ้นบริษัท ไทยออยล์ จำกัด (มหาชน) หรือ TOP ล่าสุด ณ เวลา 14.39 น. อยู่ที่ 101 บาท บวก 2.25 บาท หรือ 2.28% สูงสุดที่ 102 บาท ต่ำสุดที่ 98.75 บาท มูลค่าการซื้อขาย 1.02 พันล้านบาท ขณะที่ดัชนีหุ้นไทยโดยรวมลบ 0.10%

ทั้งนี้ราคาหุ้น TOP ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ เมื่อวันที่ 26 ต.ค. 2547 รวมเป็นระยะเวลา 13 ปี รวมทั้งนับเป็นครั้งที่ 2 ที่ราคาหุ้นปรับตัวขึ้นในระดับ 100.50 บาท คาดว่ามีสาเหตุมาจากการที่ราคาหุ้นปรับตัวขึ้นในช่วงเช้าวันนี้ เป็นผลมาจากบริษัทได้รับผลดีจากค่าการกลั่นที่เพิ่มขึ้น
โดย บล.เคจีไอ ระบุในบทวิเคราะห์ (10 ต.ค.) คาดว่ากำไรสุทธิของ TOP ในไตรมาส 3/60 จะอยู่ที่ 8.1 พันล้านบาท เพิ่มขึ้น 174% จากปีก่อน และเพิ่มขึ้น 148% จากไตรมาสก่อน ซึ่งเป็นผลมาจาก i) มีกำไรก้อนใหญ่จากสต็อกน้ำมัน และ ii) base GRM สูงขึ้นมาก คาดว่าบริษัทจะมีกำไรจากสต็อกน้ำมันถึง 2.1 พันล้านบาทในไตรมาส 3/60 จากที่มีผลขาดทุนจากสต็อกน้ำมัน 2.1 พันล้านบาทในไตรมาส 2/60 หลังจากที่ราคาน้ำมันดิบดูไบฟื้นตัวขึ้น US$7.2/bbl ในช่วงเดือนมิถุนายนถึงกันยายน
นอกจากนี้ base GRM ยังพุ่งสูงขึ้นถึง 31% จากไตรมาสก่อน เป็น US$8.0/bbl จาก spread ที่เพิ่มขึ้นของผลิตภัณฑ์จากการกลั่นทุกตัว หลังเกิดเหตุเพลิงไหม้สามโรงกลั่นใหญ่ของโลกเมื่อต้นเดือนสิงหาคม และเกิดเหตุพายุเฮอริเคน Harvey พัดกระหน่ำสหรัฐในช่วงปลายเดือนสิงหาคม แม้ว่าต้นทุน Murban crude premium จะปรับขึ้นเป็น US$1.5/bbl จาก US$0.9/bbl ในไตรมาส 2/60
ขณะเดียวกัน อัตราการกลั่นของ TOP ก็คาดว่าจะทรงตัวจากไตรมาสก่อน อยู่ที่ 309KBD คิดเป็นอัตราการใช้กำลังการผลิตที่ 112% แต่อย่างไรก็ตาม กำไรจากธุรกิจสาย aromatics และสายน้ำมันหล่อลื่น ยังลดลงเล็กน้อยจากไตรมาสก่อน ตาม spread ที่ลดลงของ PX, BZ และน้ำมันหล่อลื่น
ด้านนักวิเคราะห์รายหนึ่งเปิดเผยว่า ในปัจจุบันอยู่ระหว่างการวิเคราะห์ข้อมูลเพื่อปรับราคาเป้าหมายหุ้น TOP รอบใหม่ โดยในเบื้องต้นประเมินราคาเป้าหมายไว้ที่ราว 110 บาทต่อหุ้น หากบริษัทประกาศผลการดำเนินงานประจำไตรมาส 3/60 เติบโตสูงกว่าในช่วงครึ่งแรกปี 60 เป็นผลมาจากค่าการกลั่นที่เพิ่มปรับตัวขึ้นอย่างต่อเนื่อง